סר הנרי אוולין ווד (באנגלית: Henry Evelyn Wood; 9 בפברואר 1838 - 2 בדצמבר 1919) היה פילדמרשל בצבא בריטניה. ווד לחם במהלך מלחמת קרים, ועל חלקו במהלך המרד ההודי הגדול עוטר בצלב ויקטוריה. בהמשך פיקד על כוחות בריטיים במלחמה האנגלו-אשנטית השלישית, מלחמת הזולו, מלחמת הבורים הראשונה, מרד עוראבי והמלחמה המהדית. כמו כן שימש כמפקד צבא מצרים, וארגן אותו מחדש. בהמשך חזר לבריטניה ומונה למפקד פיקוד אלדרשוט. בתפקידו האחרון הוא פיקד על הקורפוס ה-2.